தளவாய்புரம்

தளவாய்புரம் (Dhalavoipuram) என்பது தமிழ்நாட்டின் விருதுநகர் மாவட்டத்தில் இருக்கும் ஒரு பேரூராட்சி ஆகும். இது மதுரையில் இருந்து 105 கி.மீ. தொலைவில் அமைந்துள்ளது. இதன் பொருளாதாரம் ஆடைகள், பருத்திப் புடவைகள், கைலிகள் ஆகியவற்றின் உற்பத்தியை அடிப்படையாகக் கொண்டது. இங்கு பருத்தி நூற்பு, நெசவு ஆலைகள் உள்ளன.

மக்கள் வகைப்பாடு
இந்திய 2001 மக்கள் தொகை கணக்கெடுப்பின்படி 5371 மக்கள் இங்கு வசிக்கின்றார்கள். இவர்களில் 50% ஆண்கள், 50% பெண்கள் ஆவார்கள். தளவாய்புரம் மக்களின் சராசரி கல்வியறிவு 71% ஆகும்,  இதில் ஆண்களின் கல்வியறிவு 78%,  பெண்களின் கல்வியறிவு 65% ஆகும். இது இந்திய தேசிய சராசரி கல்வியறிவான 59.5% விட கூடியதே. தளவாய்புரம் மக்கள் தொகையில் 11%  ஆறு வயதுக்குட்பட்டோர் ஆவார்கள்.

 காலநிலை 
இப்பகுதியின் காலநிலை அரை வறண்ட வெப்பமண்டல வகை ஆகும். வெப்பநிலை  20 °C முதல் 37 °C வரை காணப்படுகிறது. இது அதிக சராசரி வெப்பநிலையும், குறைந்த அளவு ஈரப்பதமும் கொண்டுள்ளது.  ஏப்ரல், மே மற்றும் சூன் மாதங்கள் இங்கு வெப்பமான மாதங்களாகும். தென்மேற்கு பருவமழை சூன் மாதத்தில் துவங்கி, ஆகத்து வரை நீடித்திருக்கும். அக்டோபர், நவம்பர், திசம்பர் மாதங்களில் வடகிழக்கு பருவ மழையின் காரணமாக இப்பகுதிக்கு மழைநீர் கிடைக்கின்றது.

 சுற்றுலா ஈர்ப்புகள் 
 சஞ்சீவி குன்றுகள் 
சஞ்சீவி குன்றுகள் ராஜபாளையத்தில் சத்ரபட்டி செல்லும் வழியில் அமைந்துள்ளது. இங்கு நிலவும் அமைதியும், அமைதியான சூழலும் சுற்றுலாப்பயணிகளுக்கு மிகவும் பிடித்தமான இடமாகும். இலங்கை மன்னன் இராவணனுடன் நடந்த போரில் அம்பு பட்டு மயக்க நிலையில் இருந்த லட்சுமணனைக்  காப்பாற்றுவதற்காக, அனுமான்  சஞ்சீவி மலையை இலங்கைக்கு கொண்டு சென்றதாக பாரம்பரியம் கூறுகிறது. அவ்வாறு சஞ்சீவி மலையை கொண்டு சென்றபோது அதிலிருந்து கீழே விழுந்த ஒரு துண்டு இங்குள்ள சஞ்சீவி குன்றுகள் என்று கூறப்படுகிறது.

 மேற்கோள்கள் 

பகுப்பு:விருதுநகர் மாவட்டத்தில் உள்ள பேரூராட்சிகள்